Karksi Vallavolikogu otsustas 21. septembri 2017. a istungil nimetada Karksi-Nuia Eesti meepealinnaks.

Karksi piirkonna mesindus on juba läbi ajaloo olnud kõrge tasemega, tugevate traditsioonidega ja üks Eesti aktiivsemaid mesinike organiseeritud koostöö ja seltsielu poolest. Viimase enam kui paarikümne aasta vältel on Karksi valla mesinduselu ja mesinike koostöö edendamisel olnud oluline roll Karksi-Nuia Aianduse ja Mesinduse Seltsi (AMS) juhil Leili Naelal ja väga kogenud mesinikul-teadlasel Antu Rohtlal. Ka selle aktiivse tegevuse mõju on ulatunud Karksi-Nuiast kaugele üle kogu Eesti.

Karksi-Nuia Meefestival, mis toimus käesoleval aastal juba 13. korda, on selle mesinduse edendamise ja mee kasutamise propageerimise suunal kujunenud vabariikliku olulisuse ja traditsioonidega sündmuseks.

23.10.2019 otsustas Karksi-Nuia Eesti Meepealinn logo ideekonkursi hindamiskomisjon, et Rena Süsta esitatud ideekavand sobib meepealinna logoks, lisaks võetakse kasutusele Ander Avila esitatud sloganid: „Karksi-Nuias alati sumiseb“ ja „Siin on midagi mesimagusat Karksi-Nuiast“.

Alates novembrist 2019 on toimunud regulaarsed arutelud kohalike mesinike ja kogukonnaliikmetega meepealinna arendustegevuste teemadel.

07.07.2020 paigaldati Karksi-Nuia sissesõiduteedele meepealinnateemalised piiritähised. Alates septembrist 2020 on meepealinna meeneteks meepealinnalogoga meenemesi, pastakad ja magnetid.

Ettepanek on tehtud lisada meepealinn ka Mulgi valla arengukavasse. Lisaks kogukondlikele aruteludele on jõutud koostöö algatuseni Viljandimaa Arenduskeskusega. Viljandimaa Arenduskeskus on teinud ettepaneku lisada meepealinnateemalised arendustegevused ka Viljandimaa Arengukavasse.

Meepealinna üheks oluliseks tunnuseks on mesinikud ja mesi. Praegu, kui meepealinna külastajana otsida infot meepealinna kohta või tahta osta kohalikku mett, on võimalused selleks piiratud.

Viljandi mnt 2A hoones, Karksi-Nuias, on aastaid tegutsenud AMS. Hoone on seltsi omand. Meehuvilised on harjunud käima hoones asuvas „Kadri“ poes.

Seoses AMSi sooviga anda Viljandi mnt 2A pool maja (Kadri pood ja Kadri poe kohal olev 2. korruse ruum) avalikku kasutusse ja Mulgi valla meepealinna arendustegevustega, on sobiv aeg kolida sinna Karksi-Nuia Turismiinfopunkt. Lisaks infole pakutavatest turismiteenustest ja vaatamisväärsustest, saab seal meenetena olema müügis suure osa Mulgi valla mesinike mesi ja meetooted, lisaks kohalikku piirkonna eripära esile toovad meened ja kvaliteetne käsitöö.

Pool maja võetakse kasutusele avaliku kasutamise lepinguga 5 aastaks, Mulgi vald tasub poole maja elektri ja vee kulu, lisaks interneti ühenduse eest.

Uue asukohaga mee -ja turismiinfopunkt on tunduvalt kättesaadavam Mulgi valla külastajatele. Maja asukoht on keset linna, bussijaama vahetus läheduses. Vajalike viitadega saab külastajad suunata mee-ja turismiinfopunkti ka linna keskel asuvast parkimisplatsilt ja Konsumi juurest.

Teise korruse ruumi saab kasutada koostöökohtumiste korraldamiseks. Koostöös turismikoordinaatoriga on vajalik luua toimiv võrgustik mesinike, käsitööliste ja ettevõtjate ja kohaliku kogukonnaga meepealinna arendustegevustega edasi minemiseks. Üheks eesmärgiks võiks olla koostöös AMS-ga mesindusalase info konsultatsioonide korraldamine, käsitöömeistrite meistrikodade korraldamine. Koostöös turismikoordinaatoriga korraldatakse teatud regulaarsusega kohaliku eripära ja kvaliteetsete suveniiride sortimenti suurendamiseks konkurss piirkonna suveniiride leidmiseks.

Kindlasti on oluline luua loodava mee-ja turismiinfopunkti ümber temaatiline haljastus, mida on juba arutatud Karksi vallahooldusega.